Document ID: 32014R1136

KOMISJONI MÄÄRUS (EL) nr 1136/2014,
24. oktoober 2014,
millega muudetakse määrust (EL) nr 283/2013 seoses taimekaitsevahenditega seotud menetluste suhtes kohaldatavate üleminekumeetmetega
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 78 lõike 1 punkti b,
ning arvestades järgmist:
(1)
Komisjoni määrusega (EL) nr 283/2013 (2) tunnistati kehtetuks komisjoni määrus (EL) nr 544/2011 (3) ja kehtestati toimeainete suhtes uued andmenõuded.
(2)
Selleks et liikmesriigid ja huvitatud isikud saaksid valmistuda kõnealuste uute nõuete täitmiseks, on määruses (EL) nr 283/2013 sätestatud üleminekumeetmed seoses andmetega, mis tuleb esitada toimeaine heakskiitmiseks, heakskiidu pikendamiseks või heakskiitmise tingimuste muutmiseks või taimekaitsevahendile loa saamiseks, loa pikendamiseks ja muutmiseks.
(3)
Selleks et võimaldada teatavatel juhtudel esitada andmeid toimeainete kohta, mida käsitletakse taimekaitsevahendite loataotlustes või taimekaitsevahendite lubade muudatustes, kooskõlas andmenõuetega, mis kehtisid taimekaitsevahendite lubamise või nende lubade pikendamise ajal, tuleks muuta taimekaitsevahendite lubamise menetluste suhtes kehtivaid üleminekumeetmeid. Sellise muudatuse põhjus on soov vältida erinevusi selliste andmete hindamises, mis on kooskõlas uute andmenõuetega kogutud eri tsoonidesse kuuluvate liikmesriikide poolt, ja säilitada seega liidu tasandil hindamise abil kõnealuste andmete hindamise suhtes ühetaoline ja ühtlustatud lähenemisviis.
(4)
Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 283/2013 artikli 4 lõige 1 asendatakse järgmisega:
„1. Määruse (EÜ) nr 1107/2009 artiklis 28 osutatud loataotluste puhul, mis käsitlevad taimekaitsevahendeid, mis sisaldava vähemalt üht toimeainet, mille kohta on esitatud toimikud kooskõlas artikliga 3 või mille luba ei ole pikendatud määruse (EÜ) nr 1107/2009 artikli 14 ja komisjoni rakendusmääruse (EL) nr 844/2012 (4) kohaselt, kohaldatakse kõnealuste toimeainete kohta andmete esitamise suhtes jätkuvalt määrust (EL) nr 544/2011.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 24. oktoober 2014

Labels: 3
12
1
6